ועדת הכלכלה, כנסת 18, פרוטוקול מספר 567, 2011-07-04 13:15

כרמל שאמה-הכהן: חברים, צהרים טובים.

כרמל שאמה-הכהן: פותחים ישיבה שלישית של ועדת הכלכלה.

כרמל שאמה-הכהן: על סדר היום: הצעת חוק התקשורת (בזק ושידורים) (תיקון – הגבלת התשלום החודשי במכשיר נייד), של חבר הכנסת מאיר שטרית.

כרמל שאמה-הכהן: להצעת חוק זו יש תמיכת ממשלה?

נתי ביאליסטוק: כן, תמיכה בתיאום.

כרמל שאמה-הכהן: התיאום קיים?

מאיר שטרית: לא היתה תמיכה בשום תיאום ממשלה.

לאה ורון: הליכי החקיקה עם משרד התקשורת.

לאה ורון: ..

מאיר שטרית: משרד התקשורת אתי בענין.

כרמל שאמה-הכהן: משרד התקשורת תומך בהצעת החוק?

נתי ביאליסטוק: זה קצת יותר מורכב.

נתי ביאליסטוק: אנחנו רואים את הרציונאל שבבסיס ההצעה כדבר חיובי ואנחנו בטח לא מתנגדים לרעיון הזה אבל במהלך שהיה מתואם עם חבר הכנסת שטרית, הסכמנו שההליך הנכון יותר לטפל בנושא הזה הוא לא באמצעות חקיקה ראשית.

נתי ביאליסטוק: למדנו את הנושא ויצאנו בשימוע למול החברות, כשהמטרה בסוף הדרך היא לתקן את הרישיון שלהן שבצורה מידתית יחייב אותן להציע מסלולים מסוימים שעונים על הדרישה שחבר הכנסת ביטא בהצעת החוק שלו.

נתי ביאליסטוק: בינתיים, תוך כדי ההליך, שנינו יודעים שהיו עם חבר הכנסת שטרית בוועדת המדע והטכנולוגיה, החברות, באופן וולונטרי כבר השיקו מסלולים כאלה.

נתי ביאליסטוק: אנחנו לא סיימנו את הליך תיקון הרישיונות אבל הוא ירד, מבחינתנו, בסדר העבודה לדחיפות נמוכה יותר בגלל ההסדרה העצמית, שכבר התרחשה.

כרמל שאמה-הכהן: בא נהיה ספציפיים: יש מניעה, מבחינתכם, שההצעה הזאת תקודם לקריאה ראשונה בתום הדיון הזה?

נתי ביאליסטוק: הצעת החוק הזאת, כפי שהיא מנוסחת היום, לדעתנו קשה מאוד עד בלתי אפשרי ליישם אותה בעת הנוכחית, ולכן אנחנו חושבים שלא כדאי.

מאיר שטרית: אדוני היושב ראש, תראה, מה שאמר מנכ"ל משרד התקשורת הוא נכון בחלקו.

מאיר שטרית: אני הסכמתי בתחילת הדרך, מאחר ולצערי, הצעת החוק, אחרי שעברה בקריאה טרומית, לא הועמדה בסדר היום של הוועדה ואני מודה לך, אישית, על כך שהעמדת את זה הפעם במהירות לדיון.

מאיר שטרית: אני כינסתי אז את פורום החברות הסלולאריות ואמרתי: תראו, המטרה שלי זה לא לעשות חוק, המטרה שלי זה להשיג את היעד הזה.

מאיר שטרית: אחרי הדיון הראשון שהיה אצלי בוועדה, ב-7 ליוני 2010, לפני יותר משנה וחצי, חברות הסלולר הביעו נכונות לעשות מסלול כזה, שהרעיון שלו הוא נורא פשוט.

מאיר שטרית: אני רוצה שתבין מה עמד בבסיס הצעת החוק.

מאיר שטרית: הרעיון הוא שהורים יכולים להגביל את חשבון הטלפון של הילדים שלהם כי היום הורים רבים מסתבכים כיוון שהילדים שלהם מדברים ללא גבול, ויש 18 אלף משפחות כאלה בהוצאה לפועל כי הם הסתבכו בגלל שהילדים מדברים וגולשים בלי גבולות, שלא לדבר על ניצול לרעה שעושים לטלפונים הסלולריים.

מאיר שטרית: הצעתי שייעשה מסלול שאדם יכול להגיד: אני מגביל את החשבון של הבן שלי ל-100 שקל לחודש למשל או ל-200 שקל.

מאיר שטרית: ברגע שהאיש יגיע ל-80% הוא יקבל התראה, 90% יקבל התראה, נגמר – מפסיקים את כל השירותים היוצאים, יישארו רק שיחות חירום ושיחות נכנסות.

מאיר שטרית: חברות הסלולר התייצבו בפניי ואמרו שהן מוכנות להפעיל את המסלול הזה.

מאיר שטרית: אכן, נתתי להם זמן, כמה זמן שהן ביקשו, עד סוף שנת 2010.

מאיר שטרית: הסכמתי.

מאיר שטרית: דחינו לסוף 2010 וסיכמנו שעד סוף דצמבר אכן יפעילו את המסלולים הללו.

מאיר שטרית: עשינו פגישה נוספת אצלי בוועדה, לאחר 30 בדצמבר, זה היה בתחילת ינואר, והתייצבו חברות הסלולר והודיעו לי שלושתן, שהן מפעילות מסלול כזה.

מאיר שטרית: יש לי מכתבים מחברות הסלולר, שהן מציגות את המסלול והן כותבות לי שהן כך וכך וכך.

מאיר שטרית: זה בכתב אפילו.

מאיר שטרית: אז אמרתי: די, לא ביקשתי שום דבר אחר מעבר לזה.

מאיר שטרית: מסתבר שהודעות לחוק ומעשים לחוד.

מאיר שטרית: זה לא עובד.

מאיר שטרית: זה עובד בצורה מאוד מוגבלת.

מאיר שטרית: חלק מחברות הסלולר בכלל לא נותנות אפשרות לפתוח מסלול כזה.

מאיר שטרית: ברשותך, אדוני היושב ראש, אני רוצה לעשות ניסיון.

מאיר שטרית: אנחנו יושבים פה בוועדה, נצלצל לשלוש החברות, יושב פה העוזר שלי, הוא יכול לצלצל, יש לו את המספרים שלהם, ויבקש לפתוח חשבון לבן שלי, לבן שלו, מוגבל בסכום ותראה מה התגובות.

מאיר שטרית: תצלצל, תתחיל בטלפון הזה ונראה.

מאיר שטרית: יש לנו רמקול, ישמעו את השיחה חי ונראה את התוצאה.

מאיר שטרית: אני מחכה שחברות הסלולר יגידו לי שזה עובד.

מאיר שטרית: נראה.

מאיר שטרית: ההתרשמות שלי שזה לא עובד ומבחינתו לפחות, עקפו אותי ואותך ואני לא מבין למה אתם נותנים יד למהלך הזה, משרד התקשורת.

מאיר שטרית: אתם צריכים לעמוד אחרי הדבר הזה באופן מובהק וברור, ולאשר את ההצעה.

מאיר שטרית: אדוני, אני לא רואה שום סיבה לא לאשר את החוק בקריאה הראשונה.

מאיר שטרית: אני מוכן להמתין לקריאה ראשונה אם באמת יתקנו את דרכם.

מאיר שטרית: גם אחרי הקריאה הראשונה אני לא ממהר להביא את זה לקריאה שנייה ושלישית, אני מוכן להמתין.

מאיר שטרית: אני מעדיף שהחוק הזה יעבור קריאה ראשונה כי הממשלה תמכה בו - -

כרמל שאמה-הכהן: חברות הסלולר, מי פה?

כרמל שאמה-הכהן: פלאפון, מירס, פרטנר.

כרמל שאמה-הכהן: יש לדעתכם מסלול כזה?

יוליה מרוז: בוודאי.

יוליה מרוז: אנחנו מפעילים מסוף דצמבר 3 מסלולים כאלה לבחירה.

יוליה מרוז: זה נקרא: תשלום ידוע מראש...

כרמל שאמה-הכהן: אז למה לבדוק?

כרמל שאמה-הכהן: היא אומרת לך שיש.

מאיר שטרית: בא נראה.

מאיר שטרית: אתה ניסית פעם?

קריאה: השאלה אם מוכרים אותם.

יוליה מרוז: בוודאי שיש מסלול כזה, בוודאי שמוכרים אותו.

יוליה מרוז: רק אתמול, לקראת הדיון, בדקתי את מספר המצטרפים מאז שהמסלול הזה הושק.

כרמל שאמה-הכהן: מה אומר המסלול הזה, שאת מדברת עליו?

יוליה מרוז: המסלול הזה אומר שניתן לבחור בין 3 מסלולים בסכומים שונים: 100 שקלים, 149 שקלים ו-199 שקלים.

יוליה מרוז: בהתאם לכך חבילות של דקות, SMS וגלישה.

יוליה מרוז: ברגע שמגיעים לסכום הזה מבין הסכומים שנבחרו, החשבון נחסם.

כרמל שאמה-הכהן: אתה מודע למסלול הזה?

כרמל שאמה-הכהן: על קיומו?

מאיר שטרית: בפלאפון אני מודע.

מאיר שטרית: פלאפון הפעילו.

יעל שאואט: האם זה מותנה ברכישת מכשיר?

יוליה מרוז: לא, ממש לא.

עדי ויינברג: גם במירס יש.

מאיר שטרית: משמיע שיחת טלפון מחברת פרטנר.

מאיר שטרית: (היו"ר כרמל שאמה יוצא)

ישראל אייכלר: הבנתי שיש מחירים יקרים יותר או שזה אותו מחיר?

טלפן: אורנג' שלום, מדבר ליאב.

מורן: שלום.

מורן: אני רוצה לעשות קו חדש אבל אני רוצה לדעת אם אפשר להגביל תשלום?

מורן: אני קונה לבן שלי מכשיר חדש ואני רוצה להגביל את התשלום החודשי ל-100 שקלים, שלא יעבור את התשלום הזה בחודש.

טלפן: אתה לקוח של אורנג'?

מורן: עדין לא.

מורן: אני בודק עם החברות אם יש או אין, אני רוצה לדעת אם קיים כזה מסלול בכלל.

טלפן: מה השם שלך בבקשה?

מורן: מורן.

טלפן: מורן, יש לך מספר זמין אם השיחה תתנתק שאחזור אליך?

מורן: השיחה לא תתנתק.

מורן: תן לי לדעת אם יש את האפשרות הזאת.

מורן: אני אחזור אליך שוב אם היא תתנתק.

טלפן: אין בעיה, אני בודק.

מאיר שטרית: אני אומר שהתשובה תהיה שאי אפשר.

ישראל אייכלר: אני שאלתי שאלה בקשר למחירים: אם נניח שההצעה של חבר הכנסת שטרית תתקבל, האם האזרח יוכל לקבל את אותו מחיר גם אם הוא מגביל את - -

נתי ביאליסטוק: ההצעה של שטרית מדברת על - -

מאיר שטרית: שיהיה באותו מחיר.

ישראל אייכלר: אבל אמרו שיש מסלול כזה.

ישראל אייכלר: באלה שזה קיים היום, האם זה באותו מחיר?

מאיר שטרית: אני לא יודע.

מאיר שטרית: אני אומר לך שבחלק מהחברות זה לא קיים, זה לא עובד ורוב האנשים לא יודעים בכלל שזה קיים.

מאיר שטרית: כשאתה פונה, אומרים לך שלא.

ישראל אייכלר: אני שואל את נציגת פלאפון.

ישראל אייכלר: האם בפלאפון, שנותן את השירות הזה, האם המחיר שווה בדומה למי שמגביל ל-100 שקל או למי - -

יוליה מרוז: לגמרי.

טלפן: תודה רבה לך על ההמתנה.

טלפן: מה שיש זה ב-98 שקלים, תעריף של 59 אגורות לדקה.

טלפן: רצית גם מכשיר, נכון?

מורן: עזוב, בלי מכשיר.

מורן: יש לי מכשיר שהוא פתוח.

טלפן: אז בלי מכשיר, אין בעיה.

טלפן: זה 98 שקל לתכנית, 59 אגורות לכל היעדים ו-65 אגורות ל-SMS.

מורן: ומה קורה שהוא מגיע ל-98 שקל לחודש?

טלפן: הוא לא יכול להתקשר יותר.

מורן: זה נועל את המכשיר לגמרי.

טלפן: נכון מאוד.

מורן: ושיחות נכנסות כן נכנס?

טלפן: כן נכנסות.

טלפן: נכנס יש, יוצא אין.

מורן: אם אני רוצה יותר מזה, אני יכול להעלות את הסכום, נכון?

טלפן: אני יכול להציע לך תכנית יותר גדולה, ל-118 באותם תעריפים.

מורן: במסלול אחר, בלי הגבלה, התעריפים יותר זולים?

טלפן: התעריפים אותם תעריפים רק בלי תקרת חיוב.

מורן: אם יש מסלול חיילים, סטודנטים, כל מיני דברים כאלה, התעריף יותר זול, לא?

טלפן: הבן שלך הוא חייל?

מורן: לא חייל.

מורן: תלמידים, סטודנטים, יש תעריפים יותר זולים מ-59 אגורות?

טלפן: לא, אין לנו.

טלפן: אין מבצע כזה לסטודנטים או חיילים.

מורן: יש חבילות או משהו, שהתעריף יותר זול מ-59 אגורות לדקה?

מורן: זאת הכוונה.

טלפן: לא, אין לי משהו כזה.

מורן: 59 אגורות לדקה זה הכי זול אצלכם.

טלפן: נכון.

מורן: גם אם אני מגביל וגם אם אני לא מגביל, זה המחיר.

טלפן: נכון.

טלפן: זאת התכנית עם התעריפים והמגבלה של ה-98 שקלים.

מורן: בסדר גמור.

מורן: אני אחשוב על זה.

מורן: איך קוראים לך?

טלפן: ליאב.

מורן: תודה רבה.

מורן: להתראות.

מאיר שטרית: בסלקום זה לדעתי לא קיים בכלל, הם אומרים שאי אפשר.

מאיר שטרית: יש פה נציג של סלקום?

ישראל אייכלר: אולי לפני שנצלצל ניתן את רשות הדיבור לנציג של סלקום.

ניר יוגב: שלום אדוני, אני ניר יוגב מסלקום.

ניר יוגב: אני אשמח להציג את הפעילות שעשינו בתחום שבו עוסקת הצעת החוק הנדונה.

ניר יוגב: לפני מספר חודשים השקנו מהלך מאוד גדול שנקרא: סלקום 360.

ניר יוגב: המהלך הזה נועד לגעת בדיוק בנקודה של השקיפות של החשבון והיכולת לשלוט על החשבון החודשי ולדעת אותו מראש ולא להיות מופתע בסוף החודש, והוא כולל מספר פריטים:

ניר יוגב: הדבר הראשון שעשינו זה שנתנו למנוי את היכולת לקבוע סכום שבו הוא יקבל התראת SMS במידה והוא חורג מהסכום הזה.

ניר יוגב: זאת אומרת, זה תקף לכל התכניות של סלקום.

ניר יוגב: מנוי יכול להתקשר ולהגיד לשירות הלקוחות: אני רוצה לקבל התראה ברגע שאני עובר נניח 300 שקלים.

ניר יוגב: הוא יכול גם יותר מזה.

ניר יוגב: הורה יכול לבקש שההתראה תגיע גם לטלפון שלו, ואז הוא יכול לתת לילד שלו תכנית שלא מוגבלת בדקות, אבל ברגע שהתכנית מגיעה לסכום מסוים, הוא והילד, שניהם יקבלו התראה - -

לאה ורון: ההורה צריך להיות מנוי של סלקום או שהוא יכול להיות מנוי של חברת סלולר אחרת?

ניר יוגב: השירות ניתן למנויי סלקום בלבד, הוא ניתן ללא תשלום לכל התכניות הקיימות.

ניר יוגב: מעבר לכך, בכל החבילות שלנו יש התראה שאנחנו שולחים למנוי ברגע שהוא מגיע לניצול של 75% מהחבילה ושל 95% מהחבילה כדי שהוא ידע שהוא מתקרב לניצול מלא של החבילה שלו, ולא יגיע למצב של חריגה.

אתי בנדלר: לכמה אחוזים?

אתי בנדלר: לאיזה אחוזים?

ניר יוגב: 75% ו-95%, גם זה ללא תשלום.

ישראל אייכלר: זה לכל מי שמבקש?

ניר יוגב: לכל מי שנמצא בחבילות.

ניר יוגב: בנוסף, השקנו חבילות גלישה ללא הגבלה.

ניר יוגב: אני לא יודע אם אתם מכירים אבל בעבר היתה חבילה מוגבלת, ואם היית חורג ממנה היית משלם תעריפים של מזדמן, שהם תעריפים גבוהים יותר, ואז היו מצבים שבהם הורים היו מופתעים לראות את החשבון בסוף החודש כי בעצם הם היו חורגים ומגיעים לתעריפים גבוהים והם לא ידעו מזה.

ניר יוגב: היום כבר אין את זה, החבילות הן ללא הגבלה של נפח ולכן, הם יודעים מראש כמה הם משלמים והם יכולים לגלוש ללא הגבלה.

ניר יוגב: בנוסף, השקנו עוד חבילה שמאפשרת להורה לתת לילד שלו לדבר בתוך רשת סלקום כמעט ללא הגבלה, בסדר גודל של 4000 דקות ב-69 שקלים.

ניר יוגב: ואז, אם נניח שהורה רוצה לתת לילד וכל המשפחה נמצאת בסלקום, הוא יכול לדבר ללא הגבלה בסכום שהוא קבוע וידוע מראש.

ניר יוגב: כל אלה לווו בקמפיין טלוויזיוני מאוד גדול, אני לא יודע אם אתם זוכרים, בכיכובה של שחר פאר.

ניר יוגב: עשינו 4 פרסומות גדולות ובסך הכל יש היענות מאוד יפה לשירותים, במיוחד לשירותי ההתראה של SMS.

ניר יוגב: אנחנו למדים מזה שלקוחות לא מעוניינים לקבל תכנית שבמסגרתה הם מוגבלים, כלומר מנותקים ברגע שהם מגיעים לסכום שהם קבעו אלא הם מעדיפים יותר לקבל התראה ברגע שהם הגיעו לסכום שהם קבעו.

ניר יוגב: המהלכים האלה לווו, כמובן, במה שהציע חבר הכנסת שטרית.

ניר יוגב: אנחנו גם הצענו 3 תכניות שבמסגרתן יכול המנוי לבקש להיות מנותק ברגע שהוא מגיע לסכום שנקבע.

ניר יוגב: התכניות הן תכניות של 139 שקלים, 219 ו-249 שקלים, ואם באמת הוא מגיע לסכום הזה, הוא מנותק ולא יכול להוציא שיחות.

ניר יוגב: כמובן שהוא יכול לקבל שיחות והוא יכול גם להוציא שיחות חירום אבל אחרי ניצול החבילה, לא ניתן עוד לבצע שיחות.

ניר יוגב: המסלולים האלה, אנחנו יכולים להגיד שיש היענות פחות גבוהה אליהם.

ניר יוגב: ההיענות היותר גדולה היא לשירות שמאפשר קבלת עדכון של SMS.

ניר יוגב: בנוסף לכל אלה יש דברים רגילים שאנחנו מציעים מזה זמן, שזה בירור יתרת התקציב.

ניר יוגב: נניח שלקוח קבע תקציב מסוים והוא רוצה לדעת איך הוא עומד ביחס לתקציב, הוא יכול להתקשר ל-*5150 ולקבל עדכון כמה נשאר לו בתקציב.

ניר יוגב: בכל מקרה, כל הלקוחות יכולים להתקשר ל-*444 בכל זמן, ולקבל עדכון של כמה עומד החשבון החודשי שלהם באותו רגע.

ישראל אייכלר: סליחה, יש לי שאלה שאולי לא קשורה ישירות לזה אבל קשורה לחשבונות של סלקום: יש שירות שאתם שולחים חשבוניות במייל.

ישראל אייכלר: אתם נותנים גם קוד כדי להיכנס לזה, נכון?

ניר יוגב: נכון.

ישראל אייכלר: אם מישהו שכח את הקוד, לא זוכר את הקוד, אתם מאפשרים לו לראות את החשבונית בלי הקוד?

ניר יוגב: לא, אתה צריך להתקשר לשירות לקוחות ולקבל קוד חדש ולהיכנס מחדש לחשבון.

ניר יוגב: זה נועד להגן על הפרטיות של המנויים, שלא יקרה מצב שמישהו אחר נכנס לחשבון ורואה מה פירוט השיחות וכולי.

ישראל אייכלר: הוא יכול לבקש לבטל את המייל ולקבל בדואר הישן והטוב?

ניר יוגב: כן, ללא תשלום.

מאיר שטרית: אני רוצה להבין: אתה אומר שיש מסלול היום בסלקום, שאדם יכול לבקש לקנות לבן שלו טלפון או חבילת שירות עם הגבלה מראש.

מאיר שטרית: זאת אומרת, אני מבקש להגביל את החשבון של הילד שלי לסכום X.

ניר יוגב: כן, יש לנו 3 תכניות כאלה - -

מאיר שטרית: שהמינימום זה 119?

ניר יוגב: לא, המינימום זה 139 שקלים.

מאיר שטרית: למה קבעתם סכום כזה גבוה?

ניר יוגב: ראינו את השימושים של הלקוחות - -

מאיר שטרית: אנחנו בשיחה לסלקום מאחר והתקשרתי פעמיים, התשובה שלהם היתה שאי אפשר.

טלפנית: סלקום מכירות שלום, מדברת זהר.

מורן: שלום.

מורן: אני רוצה לברר על רכישה של קו לבן שלי, אני רוצה קו עם הגבלת תשלום.

טלפנית: בא תשאיר לי פרטים, נציג יחזור אליך כי כרגע אי אפשר להעביר למוקד המכירה, יש עומסים.

מורן: קיים מסלול כזה בכלל?

מורן: לפני שאנחנו עוברים או לא עוברים.

טלפנית: אני רק מעבירה שיחות, אני לא מתמצאת בתחום.

טלפנית: אם אתה מעונין, תשאיר לי פרטים, אני אכניס את הנתונים למחשב ונציג ייצור אתך קשר.

מורן: אנסה יותר מאוחר.

מורן: תודה.

מאיר שטרית: אגב, אני התקשרתי באופן פרטי לסלקום לפני הישיבה הזאת וביקשתי לקנות את המכשיר.

מאיר שטרית: זה אחרי כל הסיבוב שמגיע מישהו שהן מוכן למכור, הוא אומר שאין דבר כזה.

ניר יוגב: אני מוכן לבדוק את זה באופן ספציפי ומעבר לכך להוריד חידוד נוסף לענין הזה: אם זה קרה, זה כמובן טעות של נציג.

ניר יוגב: אנחנו השקנו מהלך וקמפיין טלוויזיוני סביב הענין הזה.

ניר יוגב: זה בוודאי לא משהו שאנחנו מנסים להסתיר אותו כי אחרת לא היינו עושים מהלך כזה.

ניר יוגב: אני יכול להגיד שאנחנו בהחלט רואים בכל המהלך הזה כמהלך תחרותי לכל דבר.

ניר יוגב: אני באמת מאמין שאם ציבור הלקוחות יחשוב שהוא יכול לקבל שירות כמו התראת SMS ושיהיה לו קל יותר לשלוט על החשבון שלו בסלקום, הוא יעדיף להתקשר עם סלקום ולא עם חברות אחרות ולכן, אגב, אני בהחלט חושב שזו ההוכחה לכך שמוצר תחרותי - -

מאיר שטרית: יש מיליונים של ילדים שגולשים בטלפונים סלולאריים, יותר מאשר ההורים שלהם.

מאיר שטרית: לכן, זה קהל היעד של הכנסות לחברות הסלולר, שלפי בדיקתי מדובר על מאות מיליונים שקלים בשנה לכל חברה ולכן, רק הגיוני לעשות איזו שהיא הגנה על הילדים, ליצור מצב שבו הורה יכול להגביל, כדי שהוא לא יסתבך בעצמו בחשבון הטלפון שלו, ולקבל התראה על כך ולהפסיק את השירות כאשר הילד עובר.

מאיר שטרית: זה גם חינוכי כאשר אומרים לילד שיש לו תקציב X, אז הוא מתרגל לדבר בתוך התקציב שלו ולא לעבור אותו.

מאיר שטרית: אגב, אני לא הבנתי מהשיחה שעשינו קודם לפרטנר, האם התעריפים שאמרו 65 אגורות ל-SMS ו-59 אגורות לשיחה, האם זה התעריף הרגיל בטלפונים אחרים של סלקום, לא של המוגבלים או שזה תעריף יותר גבוה של פרטנר?

אורי ויטנר: קודם כל, אקדים ואומר שבעקבות היוזמה שלך, השקנו בפרטנר בדצמבר שני פתרונות ללקוחות שמעוניינים לשלוט בהוצאה החודשית שלהם ולהגביל אותה.

אורי ויטנר: פתרון אחד זה כרטיסי חיוג בתעריפים אטרקטיביים במיוחד.

אורי ויטנר: הם לא היו קיימים קודם לכן, הם מהווים פתרון קל, נוח פשוט ונגיש מאוד ללקוחות.

אורי ויטנר: הפתרון השני - -

יעל שאואט: איזה תעריפים?

אורי ויטנר: מה זאת אומרת?

אורי ויטנר: יש מגוון של תעריפים - -

מאיר שטרית: האם התעריפים זהים לתעריפים הרגילים?

אורי ויטנר: שנייה, אני מתאר קודם כל את כרטיסי החיוג.

אורי ויטנר: התעריפים שלהם סופר אטרקטיביים, הם מגיעים לכדי 30 אגורות לדקה ואפילו למטה מזה.

מאיר שטרית: מה זה כרטיסי חיוג?

אורי ויטנר: אני אומר שהשקנו בדצמבר.

אורי ויטנר: ..

אורי ויטנר: אני רק מתאר את מה שעשינו בעקבות היוזמה שלך בדיונים בוועדה.

אורי ויטנר: אנחנו השקנו שני פתרונות כדי שללקוח תהיה אפשרות בחירה מגוונת יותר.

אורי ויטנר: אפשרות אחת זה האפשרות של כרטיסי חיוג בתעריפים אטרקטיביים, שלא היו קיימים קודם לכן.

אורי ויטנר: האפשרות השנייה אלה 3 תכניות עם תקרת חיוב, שבעצם תואמות את העקרונות שהסכמנו עליהם בוועדה.

אורי ויטנר: הם מאפשרות את השירותים של שיחה, SMS וגלישה, ומאפשרים ללקוח לקבוע תקרת חיוב במדרגות קופצות של 50 שקל, ככה שהוא יודע בתחילת החודש כמה הוא יוציא בסוף החודש.

אורי ויטנר: התעריפים בשלושת התכניות הללו, שאנחנו הצגנו אותם בינואר בוועדת המדע, קיבלנו את ברכת הדרך עליהם ואגב, עד היום תחת הרושם שהתכניות הללו משביעות רצון - -

מאיר שטרית: גם אני אבל הציבור מגיב אחרת.

מאיר שטרית: אני מקבל אין סוף פניות מהציבור.

אורי ויטנר: לא קיבלנו אינדיקציה אחרת, לא מהוועדה וגם לא מהלקוחות שיש איזו שהיא בעיה עם התכניות הללו.

אורי ויטנר: בתכניות האלה, של תשלום פר צריכה או של - -

מאיר שטרית: הגבלת תשלום, זה המשמעות של החוק.

אורי ויטנר: זה חלק מסל של תכניות, שבהן יש תכניות עם תקרת חיוב, יש בלי תקרת חיוב, יש עם הגבלת אשראי, בלי הגבלת אשראי, עם חבילת גלישה בלי חבילת גלישה.

אורי ויטנר: יש מגוון של תכניות.

אורי ויטנר: בתכניות הללו - -

מאיר שטרית: אני רוצה טלפון לבן שלי, להגביל אותו 100 שקל לחודש.

מאיר שטרית: מה התעריף לשיחה?

אורי ויטנר: אני אומר שבתכניות הללו התעריף הוא 59 אגורות, והתעריף הזה, בתכניות מן הסוג הזה הוא הכי נמוך שיש לנו.

מאיר שטרית: מה התעריף הרגיל לשיחה ול-SMS של פרטנר, בפלאפון רגיל, לא של ילד.

אורי ויטנר: אין מושג כזה "תעריף רגיל".

אורי ויטנר: בתכניות מן הסוג הזה התעריפים הם 65 אגורות ובתכניות עם תקרת החיוב זה 59 אגורות.

אורי ויטנר: זה התעריף הנמוך ביותר שיש לנו בתכניות כאלה שאתה צורך, שאתה משלם לפי צריכה.

ישראל אייכלר: אולי אני אסביר את השאלה של חבר הכנסת שטרית: מה המחירים בדרך כלל של החבילות האחרות לדקת שיחה?

אורי ויטנר: צריך לעשות אבחנה ברורה בין שני עולמות שונים לגמרי.

אורי ויטנר: אחד זה התכניות והשני זה החבילות.

אורי ויטנר: בחבילות, כמו שזה בכל מקום אחר בשוק, יש מפגש אינטרסים בין החברה לבין הצרכן.

לאה ורון: דקת שיחה בחבילה הכי זולה שלכם, מה מחירה, ובחבילה הכי יקרה, מה מחירה?

לאה ורון: תענה לוועדה.

אורי ויטנר: יש מגוון רחב של חבילות.

אורי ויטנר: זה לא רלוונטי.

לאה ורון: הבנו.

אורי ויטנר: זה עולם אחר, זה לא רלוונטי.

ישראל אייכלר: השאלה רלוונטית ואנחנו שואלים מה המחיר בחבילה X,Y,Z.

ישראל אייכלר: הזול ביותר והיקר ביותר?

אורי ויטנר: זה תלוי בסוג החבילה, זה בתלוי בסוג - -

ישראל אייכלר: אני יודע, את זה אמרת.

אורי ויטנר: זה תלוי בשימוש שנעשה.

ישראל אייכלר: אולי מישהו רוצה להגיד מה שהוא לא רוצה להגיד.

ירון לוינסון: אני מרשות ההסתדרות לצרכנות.

ירון לוינסון: מה הבעיה פה?

ירון לוינסון: כמו שאנחנו יושבים פה על הספסל ורובנו לא מבינים מה נאמר פה, גם הציבור לא מבין כלום.

ירון לוינסון: יש בלבול ומבוכה ומבולקה בכל הנושא של תכניות, תעריפים וחבילות.

ירון לוינסון: בזמנו דיברנו על זה בוועדה ומשרד התקשורת אמר שהוא מתכוון לצאת בקמפיין.

ירון לוינסון: מאז רק החברות יוצאות בקמפיינים שמבלבלים עוד יותר ומשרד התקשורת שותק בענין הזה.

ירון לוינסון: אני חושב שזה בדיחה כי מבין התכניות זה הכי זול.

ירון לוינסון: אתה מבין?

ירון לוינסון: מהתשובות האלה אתה לא מבין כלום.

ירון לוינסון: אני רוצה לדעת למה שזה לא יחול על כל תכנית שהיא, שתהיה אפשרות להגביל.

יעל שאואט: אני מטעם המועצה הישראלית לצרכנות.

יעל שאואט: אנחנו רואים שיש פה שני סוגים של פתרונות: פתרון כולל שהציעה חברת סלקום, לאפשר לכל לקוח, לא משנה באיזו תכנית הוא נמצא, לא משנה כמה הוא משלם, לשלוט על החשבונית שלו.

יעל שאואט: פשוט מאוד לאפשר לו לקנות את השירות הזה.

יעל שאואט: אומרים לי שהשירות הזה הוא ללא תשלום ולכן, אני חושבת שהצעת החוק של חבר הכנסת שטרית היא במקום.

יעל שאואט: אם סלקום יכולה לתת שירות חינם לכל לקוח, לא משנה באיזה מסלול הוא נמצא, ולשלוט בחשבון שלו על ידי מתן התראה ב-SMS, אז אפשר לחייב כל חברה וחברה לתת השירות הזה - -

עדי קאהן: חייבנו.

עדי קאהן: משרד התקשורת חייב, זה חלק מהתיקונים - -

יעל שאואט: לא, משרד התקשורת, בתיקון האחרון שלו... סליחה, לפי מה שראיתי, משרד התקשורת נתן אפשרות רק לתת התראה לחבילת גלישה ולא ל-SMS ולא לשיחות, ויש הרבה הבדל.

יעל קאהן: לא לחבילת גלישה.

יעל שאואט: לחבילות גלישה בלבד זה הוגבל בהחלטה ממרץ 2011.

ישראל אייכלר: משרד התקשורת, בבקשה.

נתי ביאליסטוק: בתיקון חדש יחסית שעשינו ברישיונות של כל חברות הסלולר, חייבנו אותם לתת לכל מי שרוכש חבילת צריכה, הרי לפעמים אתה קונה 1000 דקות - -

יעל קאהן: רק אם יש בזה גלישה אבל.

מאיר שטרית: אין אופציה כזאת.

מאיר שטרית: אני לא יכול לקנות רק דקות שיחה.

מאיר שטרית: מחייבים אותם בגלישה אוטומטית.

נתי ביאליסטוק: בסדר, זה סיפור אחר.

מאיר שטרית: מה סיפור אחר?

נתי ביאליסטוק: זה סיפור אחר כי לא מחייבים אותך במינימום.

ישראל אייכלר: מה השם שלך?

נתי ביאליסטוק: נתי ביאליסטוק-כהן, יועץ בכיר למנכ"ל משרד התקשורת.

ישראל אייכלר: אז בא תגיד לי שתי תשובות קצרות: א.

ישראל אייכלר: לשאלתו של חבר הכנסת שטרית, האם אפשר להפריד בין חבילת גלישה לחבילת שיחות ודברים כאלה שהוא רוצה לקנות?

ישראל אייכלר: כשאני נכנס לירקן ורוצה לקנות רק עגבניות, הוא לא ימכור לי אגסים.

נתי ביאליסטוק: היום יש פרקטיקה בחברות הסלולאריות בטלפון מהדור שלישי, שאתה מחויב במינימום תשלום קבוע, שמיועד לגלישה באינטרנט סלולארי.

ניר יוגב: אנחנו לא מחייבים אותו דמי מנוי דור שלישי.

ניר יוגב: לא בדמי מנוי דור שלישי ולא מחייבים בחבילות גלישה.

נתי ביאליסטוק: זה חדש לי שסלקום לא מחייבת.

ישראל אייכלר: טוב מאוד.

ישראל אייכלר: השאלה השנייה: האם אתם מחייבים את חברות הסלולר לתת אפשרות לצאת בכל אחת מהחבילות שמציעים, להגביל את הסכום.

נתי ביאליסטוק: לא.

נתי ביאליסטוק: חברות הסלולר...

נתי ביאליסטוק: שוב, אחזור לתחילת דבריי.

נתי ביאליסטוק: התחלנו במהלך של תיקון הרישיון באופן שיחייב אותן להציע מספר מוגבל של חבילות כאלה שהתשלום בהן מוגבל.

ישראל אייכלר: למה לא בכל התכניות?

מאיר שטרית: למה מספר מוגבל?

מאיר שטרית: למה אני לא יכול להגביל את עצמי, לא את הילדים שלי?

מאיר שטרית: זה לא עולה כסף, זה קל לביצוע.

ישראל אייכלר: מאיר שטרית, תן לי לתת משל: אני בא לתחנת דלק ואני יכול להגביל איזה סוג דלק שאני קונה, 96 או 95, בסכום מסוים מראש.

ישראל אייכלר: אני מודיע שאני רוצה רק ב-100 שקל, זה מה שיש לי.

ישראל אייכלר: שואל חבר הכנסת שטרית למה שלא יהיה בכל חבילה, בכל תכנית, אני רוצה ב-100 שקל, ב-200 שקל.

נתי ביאליסטוק: אחזור ואומר שוב: כשחבר הכנסת שטרית הציע את הצעתו לראשונה, הלכנו וישבנו מול החברות ובדקנו האם המערכות שלהם מסוגלות לתמוך בדבר כזה.

נתי ביאליסטוק: המערכות שיפסיקו לך את השירות בזמן שאתה קבעת נקראות בעגה המקצועית מערכות "זמן אמת" או מערכות "ריל טיים".

נתי ביאליסטוק: מערכות "ריל טיים" הן היחידות שיכולות לענות על הדבר הזה.

נתי ביאליסטוק: החיוב של החבילות הרגילות, כמו שאנחנו קוראים "פוסט פייד", שבסוף החודש עושים לך חשבון ואומרים לך כמה אתה צריך לשלם, הן אינן מערכות "ריל טיים".

נתי ביאליסטוק: הן מערכות מסוג אחר, כך טוענות חברות הסלולר ואין לי אלא להסתמך על דבריהן משום שאני לא - -

ישראל אייכלר: תאמין להם.

ישראל אייכלר: השאלה אם מערכת הקדמה לא יכולה לאפשר להן - -

נתי ביאליסטוק: שניה, אני אתן תשובה: הקשינו עליהן ולחצנו עליהן ובהחלט הצעת החוק של חבר הכנסת שטרית היתה טריגר לענין הזה, ועד כמה שאני מבין, ואני לא יושב אצלם בטכנולוגיה וכולי, התכניות שהם מציעים לוקחות את אותן מערכות "ריל טיים" שיש להן, זה אותן מערכות של כרטיסי החיוג, עושות עליהן איזו שהיא מניפולציה ומסוגלות לתת לך בסוף החודש חשבון.

נתי ביאליסטוק: אבל זה לא אותן מערכות של החיוב של המאסות הגדולות ולכן, הן צריכות להיות מוגבלות בכמות וביכולת.

נתי ביאליסטוק: זה הטיעון שהוצג בפנינו על ידי חברות הסלולר, וקיבלנו אותו.

נתי ביאליסטוק: נכון, יכול להיות שאם מחר חברת סלולר כל שהיא תחליף את מערכת ה"בילינג" שלה ותבנה אותה כמערכת "ריל טיים", היא תוכל להציע את ההצעות האלה לכל החבילות.

נתי ביאליסטוק: אבל הן לא נמצאות שם היום וזה עלויות כבדות מאוד מבחינה כלכלית, להחליף מערכת.

מאיר שטרית: מה זה עניינכם, משרד התקשורת?

מאיר שטרית: מה, אתם מנהלים את חברות הסלולר, אתם שותפים לרווחים שלהם?

מאיר שטרית: מה זה עניינכם?

מאיר שטרית: אתם צריכים לשרת את האזרחים ולא את חברות הסלולר.

מאיר שטרית: אני מצטער לומר לך שאתם משרתים את חברות הסלולר.

מאיר שטרית: אתם לא עושים את העבודה שלכם, תסלח לי שאני אומר לך.

מאיר שטרית: אתם לא עושים את העבודה שלכם בענין הזה.

מאיר שטרית: ואני אומר לך - -

נתי ביאליסטוק: אני חושב שאחרי שנתיים של עשייה של השר, אני לא צריך להסביר.

מאיר שטרית: אתם לא עושים את העבודה שלכם בענין הזה.

מאיר שטרית: תאמין לי, אני יודע על מה אני מדבר.

מאיר שטרית: לצערי הרב, אתם לא עושים את העבודה שלכם.

מאיר שטרית: עם כל הכבוד לעשייה של השר, אני מדבר על הדבר הספציפי הזה.

מאיר שטרית: עם כל הכבוד, הדבר הספציפי הזה לא עובד כמו שהתכוון המחוקק - -

נתי ביאליסטוק: אבל עובדה שקיבלת תשובה, אדוני.

מאיר שטרית: אבל זה לא עובד.

מאיר שטרית: התעריפים הגבוהים ביותר נותנים לילדים במקום אחרים.

מאיר שטרית: אי אפשר להגביל כל חשבון.

מאיר שטרית: אני לא מבין למה אי אפשר להגביל כל חשבון, זה דבר פשוט לביצוע, והטענות שלך על מערכות "ריל טיים" זה שטויות.

מאיר שטרית: עובדה שהם עושים את זה על כרטיסי חיוג אז בעיה לעשות את זה על טלפונים?

מאיר שטרית: החיובים האישיים מגיעים לכל אזרח אם הוא חייב 5 שקל.

מאיר שטרית: אם הוא עובר או גולש גלישה בחבילת הגלישה שלו במגה אחד, הוא מקבל 1000 שקל חיוב.

מאיר שטרית: זה נראה לך נורמאלי?

מאיר שטרית: אז אתם מחפשים תירוצים בשבילם?

מאיר שטרית: זה לא התפקיד שלכם.

מאיר שטרית: תן לחברות להגיד אם הם רוצים להגיד.

מאיר שטרית: אתה מוצא לי תירוצים מההפטרה וזה לא התפקיד שלך.

מאיר שטרית: הממשלה תמכה בחוק והשר שלך תמך בחוק, ואני לא חושב שאתה יכול לדבר בשם השר, עם כל הכבוד, שלא היה או כן היה תיאום.

נתי ביאליסטוק: סליחה אדוני, לא היה תיאום בינינו לגבי - -

מאיר שטרית: התיאום היה לגבי הביצוע, לא יותר.

מאיר שטרית: העיקרון התקבל בממשלה.

נתי ביאליסטוק: אם אדוני רוצה להמשיך בהליכי החקיקה, אני שוב מבקש שהצעת החוק תתואם אתנו מאחר והיא כרגע לא ניתנת ליישום.

מאיר שטרית: אני חושב שאתה טועה והיא כן ניתנת ליישום.

מאיר שטרית: זה שאתה לא נותן יד כדי ליישם אותה, זו בעיה שלך.

מאיר שטרית: אני אומר לך שהיא כן ניתנת ליישום ואין שום בעיה ליישם אותה.

מאיר שטרית: עובדה שהחברות כבר פועלות בזה, אז בבקשה.

מאיר שטרית: אני לא ממהר לעשות חקיקה בקריאה שנייה ושלישית.

מאיר שטרית: אני רוצה לתת לזה עוד צ'אנס, לראות שהחברות אכן יתעשתו, יסדרו את המערכות שלהם ואם זה יפעל בסדר, אני מושך, לא אעמיד את החוק לקריאה שנייה.

מאיר שטרית: חיכיתי שנה וחצי, זה מספיק.

נתי ביאליסטוק: אנחנו עשינו תהליך מאוד מסודר של שימוע ושיתוף אתך, לצורך הענין, ובהסכמתך.

נתי ביאליסטוק: בהליך הזה של השימוע הובהרו לנו עניינים ואנחנו, - -

מאיר שטרית: שימוע להליכים?

נתי ביאליסטוק: להליכים מינהליים, לרבות הנושא הזה של העלויות - -

מאיר שטרית: אני ישבתי עם החברות מתוך רצון, גם שלהן וגם שלי לא לחוקק, וחלק מהחברות עשו את זה.

מאיר שטרית: עכשיו יקרה אחת מהשתיים: אדוני היושב ראש, אני מציע לאשר את הצעת החוק בקריאה הראשונה.

מאיר שטרית: אני לא ממהר לחוקק את זה בקריאה שנייה ושלישית.

מאיר שטרית: אני אמתין עוד חצי שנה, אין לי בעיה, כדי לראות שהחברות אכן יתעשתו, יעשו ויאפשרו להגביל חשבונות של כל אזרח לגבול שהם רוצים.

ישראל אייכלר: קודם כל, שמענו פה בשורה שחבר הכנסת שטרית, הצלחת לשכנע לפחות את סלקום והם פעלו לפי ההצעה שלך.

מאיר שטרית: כל הכבוד! שאפו!

ישראל אייכלר: אז אולי החברות האחרות גם יסכימו.

מאיר שטרית: אגב, אם אתם לא תעשו את זה, יעשו את זה החדשים שנכנסים.

מאיר שטרית: יקבעו תעריף כמו בארצות הברית.

מאיר שטרית: עושים תעריף בלי הגבלה של שיחות.

מאיר שטרית: למה אתם לא עושים את זה, אני לא מבין.

ישראל אייכלר: מה קורה בחברת מירס?

ישראל אייכלר: יש לכם את השירות הזה?

עדי ויינברג: כן.

ישראל אייכלר: אפשר להגביל את השיחות בכל - -

עדי ויינברג: אפשר להגביל.

עדי ויינברג: אין איזה סכום של 100 שקלים, אפשר לכמה שרוצים.

ישראל אייכלר: אולי חברת פלאפון רוצה להצטרף לסלקום בהצעה של חבר הכנסת שטרית?

יוליה מרוז: אני חושבת שיש פה אי דיוק ואי הבנה כי ההצעה של חבר הכנסת שטרית מדברת על משהו אחד וסלקום מדברים על משהו אחר.

יוליה מרוז: אז קודם כל, יש פה פער בהבנה.

יוליה מרוז: אבל לפני כן, אני חושבת שהתפתח פה דיון בדקות האחרונות על בעיה שלא קיימת.

יוליה מרוז: אני חושבת שלפחות דרך הפריזמה של פלאפון ודרך הפתרונות שאנחנו מציעים ללקוחות כשאני מסתכלת על הסוגיה, המטרה היתה לתת מענה לביקוש מאוד מסוים: אותם הורים שרוצים להגביל את הילדים שלהם בחשבון החודשי, ושזה גם יהיה בתעריפים אטרקטיביים כי אין סיבה שאותו ילד ישלם יותר.

מאיר שטרית: זה מה שסוכם עם החברות, נכון יוליה?

יוליה מרוז: נכון, וזה גם מה שאנחנו עושים.

ישראל אייכלר: 59 אגורות זה מחיר זול או יקר?

יוליה מרוז: אבל לא משלמים אצלי 59 אגורות.

ישראל אייכלר: כמה משלמים?

יוליה מרוז: אצלי משלמים 100 שקל על 100 דקות ו-100 SMS, ומשלמים 150 שקל על 200 דקות ו-1000 SMS.

יוליה מרוז: אם תעשה חישוב, זה יוצא זול מאוד גם ביחס למכירות מכירתיות אחרות במגזר הפרטי.

יוליה מרוז: אני רוצה להגיד גם מילה על הגמישות: ברגע שנתנו לנו גמישות לצורך מציאת הפתרון, אנחנו יודעים לסקור את הביקושים ואנחנו מכירים את הצרכים של הלקוחות שלנו.

יוליה מרוז: למשל, בפלאפון אני ממש ראיתי לנגד עיניי איך עברנו תהליך של התאמה.

יוליה מרוז: בהתחלה השקנו שני מסלולים שדיברו רק על דקות וכמות מסוימת של SMS.

יוליה מרוז: ראינו שבביקוש הספציפי הזה, של ילדים שאותם רוצים להגביל בחשבון החודשי, הם רוצים יותר SMS למשל.

יוליה מרוז: יש ביקוש גדול ל-SMS ונטייה גדולה להשתמש בהם אז יצרנו חבילות חדשות, שמדברות על פחות דקות ויותר SMS.

יוליה מרוז: יש פה תהליך של התאמה לצורך ואנחנו רואים שיש הרבה מצטרפים לתכניות האלה ובעיניי זה עובד ממש יפה.

יעל שאואט: למה לא לתת את זה לכל לקוח ולקוח?

יוליה מרוז: למה את מתכוונת "לתת את זה לכל לקוח ולקוח"?

יוליה מרוז: אני מדברת אתך על תכנית - -

יעל שאואט: זה משהו אחר.

יעל שאואט: יש שני סוגים של פתרונות: הפתרון האחד זה שהאפשרות מובנית בתכנית.

לאה ורון: אבל לשם מה?

יוליה מרוז: אני חושבת שזה התערבות מיותרת באלמנט שהוא אלמנט תחרותי לחלוטין בעינינו, ומה שמוכיח פה שמדובר במוצר תחרותי זה כשאת רואה שכל אחד מאתנו מציג פתרון אחר לענין הזה.

יוליה מרוז: אני אומרת שיש "טרייד אוף" בין העובדה שסלקום מציעה את כל ההתראות האלה.

יוליה מרוז: אני מציעה מחירים מאוד זולים.

יוליה מרוז: אני, כל אחד אצלי, יכול להתקשר בזמנו הפנוי למוקד השירות של פלאפון או להיכנס לאתר האינטרנט של פלאפון או לבקש שירות באופן אקטיבי שמחייב את פלאפון לשלוח SMS על מצב החשבון ולדעת בכל רגע נתון את מצב החשבון שלו, ולפי זה לנהל את החשבון שלו.

יוליה מרוז: אני לא שולחת התראה ב-90% או ב-70%.

יוליה מרוז: אני מציעה חבילה זולה, זולה ביחס לתכניות אחרות, אטרקטיבית שמוגבלת מראש עם תשלום ידוע מראש כשאת יכולה אחר כך לעקוב באמצעים שונים ובערוצים שונים של מערך השירות אצלי אחרי החשבון החודשי שלך.

יוליה מרוז: אז למה לבוא ולשים את האצבע דווקא על דרך ההתראה שסלקום נותנת ולהגיד שזה מה שכולם צריכים לעשות?

יוליה מרוז: הלקוחות שלי מרוצים ממה שאני נותנת להם.

יוליה מרוז: יש שקיפות ויש מחיר זול.

יוליה מרוז: מה עוד אפשר לבקש?

ישראל אייכלר: ברשותך, חבר הכנסת שטרית, אני רוצה לנצל שוב את שאלתך לגבי משרד התקשורת בנושא צדדי: יש אנשים בורים כמוני, שרוצים לדעת כמה עולה לי שיחת טלפון, כמה עולה לי גלישה, שהדברים לא יהיו בחבילה אחת, במיקס אחד, בסלט אחד.

ישראל אייכלר: האם משרד התקשורת יכול לדרוש מחברות הסלולר שיהיה ברור שאדם רוצה שיחות – רוצה שיחות, רוצה SMS – SMS, רוצה גלישה באינטרנט?

ישראל אייכלר: שלא יעשו לו את הסלט הזה בשם המחשב המטומטם שלא יודע להפריד בין הדברים.

ישראל אייכלר: אני רוצה פירוט מדויק כמה גלישה, כמה שיחות וכמה SMS.

נתי ביאליסטוק: קודם כל, בחשבונות הטלפון השוטפים יש היום פירוט רב ומדויק לתשלומים שאדם משלם פר שיחה, פר יחידה, פר חבילה וכדומה.

נתי ביאליסטוק: צריך לזכור ולהפריד תמיד שיש שני מסלולים של תשלומים בגדול, ובכל אחד מהם יש הרבה מאוד מגוונים.

נתי ביאליסטוק: יש רכישה של חבילה שבה אתה אומר:

נתי ביאליסטוק: אני קונה מראש תמורת X שקלים Y דקות, ויש שאני לא קונה.

נתי ביאליסטוק: אני משלם X אגורות עבור כל דקה שאני מוציא.

נתי ביאליסטוק: שני המסלולים האלה שונים ושתי ההתייחסויות הן אחרות אליהם.

נתי ביאליסטוק: הבחירה היא בעיני הלקוח.

נתי ביאליסטוק: אין חובה לרכוש חבילה.

נתי ביאליסטוק: אתה יכול להגיד: אני לא רוצה לרכוש חבילה של 1000 דקות אלא אני רוצה לשלם פר צריכה.

ישראל אייכלר: אני לרכוש 1000 דקות שיחה ו-500 דקות גלישה ו-300 דקות SMS.

ישראל אייכלר: אני רוצה מגוון מסוים, אני יכול לקבל את זה?

נתי ביאליסטוק: כן.

ישראל אייכלר: זה נכון שאפשר לקבל את זה?

ניר יוגב: החברות מציעות מגוון של חבילות.

מאיר שטרית: החבילות הן פיקס.

מאיר שטרית: אתה לא יכול לשנות מה שאתה רוצה.

מאיר שטרית: יושבים פה נציגי החברות.

מאיר שטרית: החברות מציעות חבילות מסוימות, בהרכב מסוים.

מאיר שטרית: אתה בוחר את השק הזה או את השק הזה או את השק הזה.

ניר יוגב: אנחנו מציעים מגוון.

ניר יוגב: אם תבוא ותבקש בדיוק 318 דקות, אני לא אדע לספק לך אבל אני יכול להיות שאדע לספק לך 300 או 350.

ניר יוגב: לא בטוח שאדע בול.

ישראל אייכלר: אני לא מדבר על מספרים, אני מדבר על מוצרים.

ישראל אייכלר: יש מוצר שנקרא שיחות, יש מוצר שנקרא SMS, יש מוצר שנקרא גלישה.

ישראל אייכלר: שלושת המוצרים האלה, בחשבון שלי אני לא מוצא את ההבדלים.

ניר יוגב: אצלנו, אני לא יודע מה קורה אצל המתחרים, אנחנו מפרטים בכל חשבון, לא משנה באיזה סוג של חבילה או מסלול אתה נמצא, אנחנו מפרטים בתמצית מובלטת מה התנאים של החוזה שבו אתה נמצא כדי שתדע כל חודש לקבל ולראות כמה אתה משלם על כל דבר.

ניר יוגב: מעבר לכך, אם אתה רוצה חבילה שבה אתה משלם תשלום קבוע מראש ומקבל איזו שהיא כמות של דקות או SMS, יש מגוון של חבילות שאנחנו מנסים להתאים אותם לצרכים של הלקוחות.

ניר יוגב: אתה יודע, לפעמים באים וטוענים נגדנו שיש כל כך הרבה חבילות שכבר לא מוצאים את הידיים ואת הרגליים.

ניר יוגב: מצד שני, בא מישהו כמוך עכשיו ואומר: תשמע, אני רוצה 300.

ניר יוגב: אני לא רוצה 400 ואני לא רוצה 200.

ניר יוגב: אנחנו מנסים לתמרן בין הרצון שלנו להיענות לצרכים של הלקוחות ולתפור להם חבילות שמתאימות להם לבין הצד השני, שבו אנחנו לא רוצים לבלבל אותם יותר מדי עם יותר מדי מסלולים.

ניר יוגב: אז יש פה שביל זהב שבו אנחנו מנסים ללכת.

ניר יוגב: אני מנחש שאם תבקש כמות מסוימת של דקות ושל SMS, אנחנו נדע להתאים לך חבילה שמתאימה לצרכיך.

מאיר שטרית: אדוני, הצעת החוק שלי מנסה להסדיר את מה שנאמר פה בדיון.

מאיר שטרית: אני רוצה להקריא את סעיף (א): "הודיע מנוי לבעל רישיון כללי למתן שירותי רדיו טלפון נייד, על רצונו להגביל את התשלום החודשי בשל שירותים שניתנים בטלפון הנייד שלו (בסעיף קטן זה - תשלום חודשי מוגבל), לא יספק בעל הרישיון למנוי שירותים, אם התשלום בעדם חורג מעבר לתשלום החודשי המוגבל, החל במועד שבו נמסרה ההודעה.

מאיר שטרית: " זאת אומרת, אם אני בקשתי להגביל את החשבון שלי או של הבן שלי ל-100 שקל, ברגע שמגיעים 100 שקל ינותקו כל השיחות היוצאות ויישארו רק שיחות חירום ושיחות נכנסות.

מאיר שטרית: זו המשמעות של הסעיף הזה מבחינה ניסוחית-משפטית.

מאיר שטרית: אני בטוח שהיועצים המשפטיים יכולים לנסח את זה יותר טוב ממני.

ישראל אייכלר: אני מבין מחברות הסלולר שלמעשה יש את זה.

מאיר שטרית: בחלק כן עובד, כמו שנאמר.

מאיר שטרית: פלאפון הציגה, סלקום מציג דבר חדש ופרטנר, שמענו שיש תעריפים שונים לגמרי מהתעריפים הרגילים של החברות למרות שנציג פרטנר לא אומר את זה פה, התעריפים בהבדלים עצומים, וזה לא מה שנאמר.

מאיר שטרית: אדוני היושב ראש, אני רוצה להקריא את מכתבה של פרטנר אלי בישיבה שהיתה בתחילת דצמבר, מה פרטנר הציג לי בכתב: "פרטנר מבינה את הצורך במתן אפשרות ללקוח לשלוט בחשבון החודשי (הורים וילדים וכו').

מאיר שטרית: פרטנר מתכוונת להשיק סט של תוכניות תעריפים אשר יאפשרו ללקוח להגביל את גובה החשבון החודשי של המנויים.

מאיר שטרית: היות ויהיה מדובר בלקוח מזוהה וידוע עם הסכם התקשרות ניתן יהיה להציע לו תעריפים נמוכים יותר כמקובל במגזר המשפחתי בשוק הפרטי.

מאיר שטרית: תוכניות התעריפים יכללו את השירותים הבסיסיים העיקריים: שיחה Voice, SMS, גלישה, שירותי תוכן.

מאיר שטרית: לקוח יוכל להגדיר למנויים תחתיו בתכניות התעריפים הספציפיות הנ"ל תקרה מסוימת כוללת לשימוש (לדוגמה סה"כ 100 שקל).

מאיר שטרית: התקרה יכולה להשתנות מחודש לחודש בהגדרת הלקוח.

מאיר שטרית: המנוי והלקוח יקבלו התראה באמצעות SMS בהגעה לניצול של 80% ו-100%.

מאיר שטרית: " זאת אומרת, פרטנר פה התחייבה על שלושה עקרונות: 1.

מאיר שטרית: אפשרות להגביל את כל שירותי הטלפון לתקרה מסוימת.

מאיר שטרית: אפשר לשנות את התקרה כל חודש.

מאיר שטרית: התעריפים של השירות הזה יהיו נמוכים, כמו שמקובל במגזר המשפחתי.

מאיר שטרית: זה לא המצב היום.

מאיר שטרית: המצב היום, שהתעריפים בתוך הטלפונים שלכם, בשירותים המוגבלים, הם יותר גבוהים, לדעתי, בצורה משמעותית, מחבילות השירותים שאתם מספקים כשיש לי טלפון רגיל ולא טלפון מוגבל.

מאיר שטרית: כשאתה מדבר על 59 אגורות לדקה ו-65 אגורות ל-SMS בחשבון המוגבל, זה לא התעריפים שלכם בחבילות שאתם נותנים לאנשים, וזה בניגוד למה שכתוב במכתב שלכם.

מאיר שטרית: (היו"ר כרמל שאמה 14:14) לכן הצעתי, אדוני היושב ראש, אתה נכנסת לקראת הסוף, שנאשר את הצעת החוק הזאת בקריאה ראשונה כמות שהיא.

מאיר שטרית: אני לא ממהר לחוקק אותה, אני מוכן לחכות עוד חצי שנה ולתת אפשרות לחברות אכן להשתדל, לייעל, לשרת, ובוא נבחן את עצמנו במהלך חצי השנה הקרובה.

מאיר שטרית: היה ולא יזוזו קדימה, נביא לקריאה שנייה ושלישית.

מאיר שטרית: יזוזו – לא אביא את הצעת החוק.

מאיר שטרית: מה לא בסדר בזה?

כרמל שאמה-הכהן: מה משרד התקשורת אומר על זה?

מאיר שטרית: מה יש לו להגיד על זה?

מאיר שטרית: הממשלה תמכה בזה.

ישראל אייכלר: אני רוצה להציע משהו לחבר הכנסת שטרית: צריך להוסיף סעיף, אם כך, שלא יופלה לרעה אותו אדם שמבקש, והמחיר יהיה זהה.

מאיר שטרית: אמת, מקובל עלי.

מאיר שטרית: שהתשלום לא יחרוג מהתשלום של התעריפים הרגילים.

נתי ביאליסטוק: לנו קשה מאוד להסכים להצעת החוק, כפי שהיא מנוסחת היום, לא לעיקרון.

נתי ביאליסטוק: עם העיקרון אנחנו חיים בשלום - -

כרמל שאמה-הכהן: אני אתן לכם התאמת ניסוח עם - -

מאיר שטרית: היועצת המשפטית תנסח.

אתי בנדלר: לא, לא.

אתי בנדלר: אין כאן ענין של ניסוח.

אתי בנדלר: אני צריכה לשמוע הערות לניסוח כי פעמים רבות ההערות הן הערות מהותיות.

אתי בנדלר: הניסוח זה כלי שמביא לידי ביטוי את העקרונות.

נתי ביאליסטוק: אדוני, ההערות הן מהותיות כי הצעת החוק של חבר הכנסת שטרית, כפי הנראה בלתי ישימה.

נתי ביאליסטוק: לעיקרון אנחנו מסכימים והוא גם יושם על ידי החברות לדעתנו, ולא צריך חקיקה.

מאיר שטרית: איך זה בלתי ישימה אם זה אושר?

נתי ביאליסטוק: אם חבר הכנסת שטרית מתעקש שזה יהיה גם בחקיקה ראשית, אז בסדר, צריך להתאים את זה למצב הקיים.

כרמל שאמה-הכהן: אבל אם כבר יש מסלולים כאלה, מה לא ישים אני לא מבין?

נתי ביאליסטוק: חבר הכנסת שטרית דורש בהצעת החוק שלו שכל המסלולים שהחברות מציעות, תהיה להן האופציה של הגבלת אשראי.

נתי ביאליסטוק: זה לא ישים.

נתי ביאליסטוק: מערכות של החברות, כפי שהוצג לכם, אינן מסוגלות - -

מאיר שטרית: סלח לי, זה לא מה שאמרתי וכן זה לא מה שקיים היום.

נתי ביאליסטוק: אבל זו הצעת החוק שלך, זה מה שכתוב שם.

מאיר שטרית: שמותר לאדם להגביל את החשבון שלו, ודאי.

מאיר שטרית: אז מה עושים היום?

מאיר שטרית: היום אסור לי להגביל?

מאיר שטרית: אמרו לך כולם שאני יכול להגביל.

מאיר שטרית: סלקום, אני יכול להגביל את החשבון שלי?

ניר יוגב: ב-3 תכניות בלבד.

מאיר שטרית: תודה רבה.

מאיר שטרית: פלאפון, אני יכול להגביל את החשבון שלי?

יוליה מרוז: ב-4 תכניות.

מאיר שטרית: תודה.

מאיר שטרית: כל מה שאני צריך - -

נתי ביאליסטוק: אבל זה לא החשבון שלך.

נתי ביאליסטוק: צריך לעבור לתכנית - -

מאיר שטרית: אם אני רוצה להגביל את החשבון שלי, אני אבחר אחת מהתכניות הללו ובלבד שהתעריפים שלה - -

כרמל שאמה-הכהן: ואם התכניות האלה לא כדאיות?

מאיר שטרית: רגע, ובלבד שהתעריפים שלה, כמו שהתחייבו חברות התקשורת, יהיו זהים לתעריפים המשפחתיים.

מאיר שטרית: זה כל מה שאני רוצה.

כרמל שאמה-הכהן: התעריפים המשפחתיים.

מאיר שטרית: כן, הקראתי פה את המכתב שפרטנר כתב לי.

מאיר שטרית: אז אני אומר שאין לי בעיה לבחור מתוך התכניות הללו, ונגיד אני מגביל את אחת מהתכניות הללו בתנאי אחד, שהתעריפים הללו יהיו זהים לתעריפים המשפחתיים כי ככה החברות התחייבו.

מאיר שטרית: שהם לא יהיו תעריפים יקרים.

מאיר שטרית: הנה, פלאפון עושה את זה, סלקום אומרת שהיא עושה את זה, פרטנר צריכים אולי לשנות.

מאיר שטרית: גם מירס אומר שהוא יכול.

מאיר שטרית: אז הרעיון שזה לא ישים, אני לא מבין מאיפה אתה לוקח את זה.

נתי ביאליסטוק: אמרתי שזה לא ישים כפי שהצעת החוק שלך מנוסחת.

מאיר שטרית: הצעת החוק שלי אומרת בדיוק מה שאני אומר.

נתי ביאליסטוק: אדוני היושב ראש, אני מוכן גם להתחייב לתקופת זמן מסוימת לגמור את הליכי תיקון הרישיון.

נתי ביאליסטוק: אם זה יביא את - -

מאיר שטרית: מה זה שייך לתיקון רישיון?

נתי ביאליסטוק: כי תיקון רישיון זה גם דבר מחייב.

נתי ביאליסטוק: הבעיה שאתה חושב שוולונטארית הם לא עושים את מה שצריך לעשות.

מאיר שטרית: הם לא עושים.

מאיר שטרית: אם אתה לא רואה את זה, יש לך בעיה בראיה.

נתי ביאליסטוק: קודם כל, יש לי בעיה בראיה וזה ידוע.

נתי ביאליסטוק: הנושא הזה, חשבנו שהוא הוסדר.

נתי ביאליסטוק: אם צריך לתקן את הרישיון, שם השקענו את המשאבים שלנו.

נתי ביאליסטוק: תיקון החקיקה, כפי שהוא כרגע מנוסח, צריך קצת יותר מאשר הערות נוסח.

נתי ביאליסטוק: יש כאן כמה תובנות מהותיות.

נתי ביאליסטוק: אם וחבר הכנסת שטרית לא מבינים את אותו דבר מהצעת החוק שלו, כנראה שצריך לעבוד עליה.

מאיר שטרית: הצעת החוק הזאת הוצגה בממשלה, אדוני היושב ראש, אושרה בממשלה.

כרמל שאמה-הכהן: כן, אבל יש פה תנאי של תיאום עם משרד התקשורת.

כרמל שאמה-הכהן: זה לא אומר - -

מאיר שטרית: אני אומר מה העקרונות.

מאיר שטרית: מצדי, ככל שהיועצת המשפטית של הוועדה תנסח את העקרונות האלה, מקובל עלי.

ישראל אייכלר: יש לי עוד שאלה לגבי אם מישהו מגיע לסכום הזה, האם החברות ממשיכות לתת לו שירות וגובות מחיר אחר או שסוגרים לו את הקו?

קריאות: סוגרים את הקו.

מאיר שטרית: נשארות רק שיחות נכנסות וחיוג למספרי חירום.

ישראל אייכלר: אז זה בסדר.

ניר יוגב: תראה, אני חייב להגיד לך שהלקוחות לא מתים על הרעיון של לתת לילד שלהם טלפון שפתאום, באיזה שהוא שלב, הילד לא יוכל להתקשר.

ניר יוגב: אני אומר מה הביקושים בסופו של דבר.

ניר יוגב: אני נותן גם את זה.

ניר יוגב: אדוני, 67% מהציבור לא מצטרף לתכנית.

כרמל שאמה-הכהן: תודה.

כרמל שאמה-הכהן: כמה זמן משרד התקשורת צריך כדי להגיע לנוסח?

נתי ביאליסטוק: תיקון חקיקה?

נתי ביאליסטוק: אני לא יודע.

אתי בנדלר: של ההערות המהותיות לנוסח.

לאה ורון: להעביר נוסח לוועדה.

מאיר שטרית: נעשה עוד ישיבה אם צריך.

מאיר שטרית: חיכיתי להם שנה וחצי.

נתי ביאליסטוק: יש המון פרויקטים בהולים כרגע.

נתי ביאליסטוק: חודש וחצי, חודשיים.

מאיר שטרית: מה?

מאיר שטרית: בשביל לתקן שני משפטים צריך חודש וחצי חודשיים?

נתי ביאליסטוק: זה לא שני משפטים.

נתי ביאליסטוק: אנחנו צריכים גם - -

מאיר שטרית: אדוני היושב ראש, שמע לעצתי.

מאיר שטרית: אני מציע לך להצביע על זה איך שזה לקריאה ראשונה, ואני מתחייב בפניך שהמשך החקיקה יהיה רק בתיאום עם הוועדה הזאת.

כרמל שאמה-הכהן: אי אפשר בלי הערות.

מאיר שטרית: בסדר גמור.

מאיר שטרית: אז היועצת המשפטית, אם יש לה הערות, בבקשה.

מאיר שטרית: אי אפשר להגיד שאני הזדרזתי בחקיקה, חיכיתי שנה וחצי ונתתי את כל ההזדמנויות ואני לא משנה את המהות.

מאיר שטרית: המהות נשארת על העיקרון שהממשלה אישרה.

כרמל שאמה-הכהן: אנחנו קובעים ישיבה לשבוע האחרון של הכנס הזה, שזה בערך חודש מהיום.

כרמל שאמה-הכהן: עד אז, תביאו את כל התאמות הניסוח למציע, לוועדה וכל מי שצריך.

לאה ורון: שיעבירו נוסח לוועדה כדי שנוכל להפיץ לכל הגורמים לפני הדיון.

מאיר שטרית: אני חושב שלא צריך יותר משבועיים לעשות את זה או שבוע אפילו.

נתי ביאליסטוק: אם אני יכול להעביר משהו שגם ירצה אותך, אדוני, תוך שבוע, אני אעשה את זה.

נתי ביאליסטוק: תאמין לי.

מאיר שטרית: טיפלתי בהצעות חוק הרבה יותר מסובכות.

נתי ביאליסטוק: זה לא תיקון כזה מסובך.

נתי ביאליסטוק: את כל מה שעשיתי במסגרת השימוע אני אנסה לנסח כהצעת חוק ולא כהצעה לתיקון ראשון.

נתי ביאליסטוק: אתה יודע, בכל זאת, משרד קטן.

נתי ביאליסטוק: ..

מאיר שטרית: אם אתם עושים תיקון ניסוח, אני מבקש שייכנס העיקרון שהתעריפים במסלולים המוגבלים יהיו זהים לתעריפים המשפחתיים הנמוכים.

נתי ביאליסטוק: זה ברור.

נתי ביאליסטוק: אני לא יודע אם זהים אבל לפחות דומים.

נתי ביאליסטוק: תבין, חבר הכנסת שטרית, יש פה בעיה ברפרנס להשוואה כי כשאתה קונה חבילה של 1000 דקות ב-100 שקל אז לכאורה קנית 10 אגורות דקה.

נתי ביאליסטוק: אבל אם אתה באופן קבוע מנצל רק 100 דקות, אז שילמת שקל לדקה.

נתי ביאליסטוק: לכן הרפרנס פה הוא בעייתי מ בחינתי.

נתי ביאליסטוק: אתה לא יכול לבאו ולומר שהמחיר הוא 10 אגורות לדקה.

כרמל שאמה-הכהן: תמצא לזה פתרון.

כרמל שאמה-הכהן: יש מסלולים אחרים שלא קשורים לחבילות.

נתי ביאליסטוק: זה הרפרנס שהחברות טוענות כרגע שהוא הנכון, ושזה לא שונה.

מאיר שטרית: זה מה שהחברות התחייבו לעשות בכתב, שהתעריפים יהיו זהים לתעריפים המשפחתיים.

מאיר שטרית: ככה פלאפון עושה.

מאיר שטרית: סלקום הבנתי עכשיו כני אני לא ידעתי שזה קיים בכלל כי כשצלצלתי אמרתי שלא ענו בכלל, אמרו שאי אפשר אבל יכול להיות שעכשיו שיניתם, אחרי הקמפיין.

מאיר שטרית: בפלאפון עשו את זה, מירס אמרו שאין בעיה לעשות את זה.

מאיר שטרית: פרטנר, שיעשו שדרוג מערכות, אני חושב שאתם צריכים לעמוד בתחרות.

מאיר שטרית: חברות הסלולר, אני אומר לכם, אתם לא תעשו את זה, יכנסו מפעילים חדישים והם יעשו את זה בקלי קלות, הם ישימו אתכם בקיר.

מאיר שטרית: אתם עושים טעות לדעתי.

אורי ויטנר: סליחה שאני מפריע אבל מילה בשביל לדייק: התעריף של ה-59 הוא אכן התעריף הנמוך ביותר שלנו בחבילות הללו.

אורי ויטנר: אנחנו גם יצרנו, כפי שאמרתי בהתחלה, גם תעריפי רצפה ב"פרי פיי".

אורי ויטנר: כשדיברנו בוועדת המדע לא היתה התנגדות לפתרון ה"פרי פיי" - -

מאיר שטרית: היתה, היתה.

אורי ויטנר: לא, ההתנגדות היתה לתעריפים של ה"פרי פיי".

כרמל שאמה-הכהן: חברים, קבענו שהישיבה הבאה בשבוע האחרון של הכנס הזה.

כרמל שאמה-הכהן: תודה רבה.

כרמל שאמה-הכהן: הישיבה נעולה.